**Mari Eder** (o.s. **Laukkanen**, s. 9. marraskuuta 1987 Eno) on uransa päättänyt suomalainen hiihtäjä ja ampumahiihtäjä. Seuratasolla hän edusti Enon Kisa-Poikia. Ederiä valmensi Heikki Pusa.

Maaliskuussa 2023 Eder kertoi päätöksestään lopettaa uransa. Ilmoitus tuli ennen maailmancupkauden 2022–2023 päätöskilpailua.

Arvokilpailut
-------------

Eder osallistui nuorten arvokisoihin sekä hiihdossa että ampumahiihdossa. Ampumahiihdon nuorten MM-kisoista Ederin parhaat saavutukset ovat takaa-ajosta, jossa hän oli neljäs vuonna 2006 ja viides 2008. Ampumahiihdon alle 21-vuotiaiden EM-kilpailuissa 2006 hän voitti takaa-ajossa kultaa. Maastohiihdon nuorten MM-kisoista 2007 hän hiihti ankkuriosuuden pronssia saavuttaneessa viestijoukkueessa. Alle 23-vuotiaiden MM-kisoista hän saavutti pronssia vapaan tyylin sprintistä 2008, hopeaa perinteisen tyylin sprintistä 2009 ja kultaa vapaan tyylin sprintistä 2010.

Ampumahiihdon aikuisten MM-kisoihin Eder on osallistunut vuosina 2007, 2008, 2009, 2011, 2012, 2013, 2015, 2016, 2017, 2020 ja 2021 sekä olympialaisiin 2010, 2014, 2018 ja 2022. Maastohiihtäjänä hän on kilpaillut kolmissa aikuisten arvokilpailuissa.

Ederin paras henkilökohtainen ampumahiihdon maailmancupsijoitus on Holmenkollenin MC-kisojen 2017 pikakilpailun ja sen jälkeisen takaa-ajon ensimmäinen sija. Hänen paras henkilökohtainen arvokisasijoituksensa on Hochfilzenin MM-kilpailun normaalimatka, jossa hän sijoittui neljänneksi. MM-kilpailujen pikakilpailussa hän on sijoittunut 15:nneksi Ruhpoldingissa 2012 ja 16:nneksi Kontiolahdella 2015. Sekaviestissä hän oli kuudes 2009. Sotšin olympialaisten pikakilpailussa hän oli 35:s. Pekingissä 2022 hän sijoittui pikakilpailussa 28:nneksi, takaa-ajossa 30:nneksi ja normaalimatkalla 32:nneksi.

Eder osallistui Sotšin olympialaisissa myös maastohiihdon vapaan hiihtotavan sprinttikilpailuun sijoittuen 15:nneksi. Lahden MM-kilpailuissa 2017 hän sijoittui vapaan hiihtotavan sprintissä kahdeksanneksi ja Pyeongchangin olympialaisissa 2018 vapaan hiihtotavan parisprintissä Krista Pärmäkosken kanssa viidenneksi.

Maailmancup
-----------

Maastohiihdon maailmancupissa Eder sai ensimmäiset pisteensä 1. maaliskuuta 2008 oltuaan 23:s sprinttikilpailussa Lahdessa. Parhaimmillaan hän on sijoittunut hiihdon maailmancupissa viidenneksi Sotšin sprintissä helmikuussa 2013.

Ampumahiihdon maailmancupissa Eder debytoi Kontiolahdella kaudella 2007–2008. Ensimmäiset pisteet hän sai 13. maaliskuuta 2008 sijoituttuaan 26:nneksi Holmenkollenin pikakilpailussa. Palkintokorokkeelle hän nousi ensimmäisen kerran Kontiolahdella maaliskuussa 2014 oltuaan Kaisa Mäkäräisen voittamassa pikakilpailussa kolmas. Kuitenkin vuonna 2021 Kansainvälinen ampumahiihtoliitto mitätöi venäläisen Olga Zaitsevan tuloksia dopingrikkomusten vuoksi, minkä johdosta Eder nousi kilpailussa toiseksi. Näin ollen suomalaiset ottivat kaksoisvoiton.

Ampumahiihdon maailmancupin 2016–2017 aikana Mari Eder saavutti ensimmäisen maailmancupin osakilpailuvoittonsa 17. maaliskuuta 2017 Norjassa Holmenkollenilla voitettuaan pikakilpailun. Hän voitti myös seuraavana päivänä käydyn takaa-ajokilpailun. Eder oli 26. maailmancupin lopputilanteessa.

### Maailmancupin palkintosijat

|
|  |
| Päivä | Kilpailupaikka | Maa | Matka | Sijoitus |
| 8. maaliskuuta 2014 | Kontiolahti |  Suomi | 7,5 km pikakilpailu | 2. |
| 17. maaliskuuta 2017 | Holmenkollen |  Norja | 7,5 km pikakilpailu | 1. |
| 18. maaliskuuta 2017 | Holmenkollen |  Norja | 10 km takaa-ajo | 1. |
|

Hiihdon SM-kilpailut
--------------------

Hiihdon SM-kilpailuissa 2009 Jämijärvellä Eder saavutti pronssia vapaan tyylin sprintistä. Kuopion hiihdon SM-kisoissa 2011 Eder hiihti hopeaa vapaan tyylin sprintissä ja 30 kilometrin kilpailussa. Hän saavutti 5 kilometrin vapaan hiihtotavan SM-pronssia 2022.

Yksityiselämä
-------------

Eder asuu Itävallassa Thalgaussa ja harjoittelee Itävallan ampumahiihtomaajoukkueen kanssa. Hän avioitui kesällä 2018 Itävallan maajoukkueen huoltopäällikkö Benjamin Ederin kanssa.

Eder voitti parinsa Kaisa Mäkäräisen kanssa Amazing Race Suomi -tosi-tv-ohjelman vuonna 2023. Pari sai palkintona 30 000 euroa.

Lähteet
-------

1. 1 2 3 4 5 6  Mari Laukkanen *IBU Datacenter*. IBU. Viitattu 8.2.2016. (englanniksi)
2. ↑  Mistä Mari Laukkanen on kotoisin? Pelaa tiistain 10 kysymystä! *iltalehti.fi*.  21.2.2017. Alma Media Suomi Oy.  "8) Ampumahiihtäjä Mari Laukkanen asuu nykyään Itävallassa, mutta mikä on hänen syntymäkuntansa? -- 8) Eno" Viitattu 27.2.2017.
3. ↑  Mari Eder lopettaa – harmitteli arvokisaunelman kariutumista ja lähetti humoristiset terveiset aviomiehelleen
4. ↑  Mari Laukkanen nappasi ampumahiihdon nuorten EM-kultaa *MTV.fi*.  3.3.2006. Viitattu 8.2.2016.
5. ↑  Tytöille viestipronssia nuorten MM-hiihdoissa, pojat 11:s  18.3.2007. Suomen Hiihtoliitto.  Arkistoitu 20.2.2014. Viitattu 8.2.2016.
6. 1 2 3 4 5  Mari Eder Kansainvälinen hiihtoliitto (FIS).  (englanniksi)
7. ↑  Mari Laukkanen keskeyttää olympia-ampumahiihdon ja vaihtaa hiihtäjäksi - yllätys kulissien takaa: "Asiaa on valmisteltu vuoden ajan" *iltalehti.fi*. Viitattu 20.2.2018.
8. ↑  Mari Laukkaselle uran ensimmäiset MC-pisteet *Biathlon.fi*.  13.3.2008. Suomen Ampumahiihtoliitto. Viitattu 8.2.2016.
9. ↑  Husu, Atte: Suomalaisnaisille jättipotti: Mäkäräinen voitti, Laukkanen 3:s! *Iltasanomat.fi*.  13.3.2014.  Arkistoitu 20.3.2014. Viitattu 8.2.2016.
10. ↑  Kaksoisvoitto Suomeen! Kaisa Mäkäräiseltä voiton riistäneessä dopingkäryssä jotain hyvääkin *www.iltalehti.fi*. Viitattu 17.12.2021.
11. ↑  Jättiyllätys Holmenkollenilla: Mari Laukkanen ylsi voittoon!
12. ↑  Laukkasen uskomattomalle vireelle jatkoa: jälleen voitto! *yle.fi*. Viitattu 18.3.2017.
13. ↑  Silvennoinen, Santtu: Napakymppi Itävallasta *Iltalehti.fi*.  5.12.2015. Viitattu 8.2.2016.
14. ↑  Ampumahiihtäjä Mari Laukkanen meni naimisiin Itävallassa – vaihtoi sukunimensä *Ilta-Sanomat*.  26.7.2018. Viitattu 26.7.2018.
15. ↑  Juulia Hakulinen: Amazing Racen voittajat paljastavat, mitä asioita ei näytetty katsojille *Ilta-Sanomat*.  16.12.2023. Viitattu 16.12.2023.

Aiheesta muualla
----------------

* Kuvia tai muita tiedostoja aiheesta **Mari Eder** Wikimedia Commonsissa

|  |  |  |
| --- | --- | --- |
| 

|  |  |
| --- | --- |
| Auktoriteettitunnisteet: Henkilöt Muokkaa Wikidatassa | 
* Yle

 |

 |